hotchpotch/miracl-hf-unified huggingface dataset:
Andien diplomaattinen kriisi 2008
Andien diplomaattisella kriisillä viitataan Kolumbian, Ecuadorin ja Venezuelan välirikkoon vuonna 2008. Kriisi ei johtanut sotaan ja se saatiin lopulta ratkaistua diplomatian keinoin.
Kriisi alkoi, kun Kolumbian ilmavoimat hyökkäsi FARCin leiriä vastaan Ecuadorin puolella tappaen FARCin päällystöön kuuluneen Raúl Reyesin. Kolumbian silloinen presidentti Álvaro Uribe ilmoitti Kolumbian asevoimien operaatiosta Ecuadorille jälkikäteen pahoitellen tapausta. Ecuadorin presidentti Rafael Correa tuomitsi rajaloukkauksen ja kutsui iskua kylmäveriseksi (FARC-sissejä vastaan hyökättiin heidän nukkuessaan). Ecuador kutsui diplomaattinsa pois Kolumbiasta vaatien Kolumbialta anteeksipyyntöä. Venezuelan entinen presidentti Hugo Chávez kutsui iskua pelkurimaiseksi, kehui Reyesia ”hyväksi vallankumoukselliseksi” ja sanoi Venezuelan olevan valmis puolustamaan Ecuadoria. Chávez vertasi Kolumbian toimia Israelin toimiin Lähi-idässä ja varoitti Kolumbiaa olemaan hyökkäämästä Venezuelaan. Venezuela sulki Kolumbian suurlähetystön, kutsui suurlähettiläänsä kotiin Kolumbiasta ja lähetti joukkoja Kolumbian rajalle. Myös Nicaragua ilmoitti välirikosta Kolumbian kanssa.
Useat Latinalaisen Amerikan maat (esimerkiksi Brasilia ja Meksiko) tuomitsivat Kolumbian iskun. Fidel Castro tuomitsi iskun ja sanoi sen olleen "hirveä rikos". Kritiikkiä Kolumbian iskua kohtaan herätti myös se, että FARCin kanssa oltiin neuvottelemassa panttivankien vapauttamisesta, jossa Reyes oli keskeisessä roolissa. Uribe ilmoitti, että Kolumbialla on oikeus puolustaa itseään Ecuadorissa oleskelevien FARC-sissien aggressioilta ja syytti Correan vastaanottaneen rahaa äärivasemmistolaiselta sissiliikkeeltä. Correa kiisti syytteet ja totesi, että viidakkoalueita on ”työlästä valvoa”. Yhdysvallat tuki Kolumbiaa kriisissä ja varoitti Venezuelaa "provokatiivisista liikkeistä. Kriisi saatiin lopulta selvitettyä diplomatian keinoin Santo Domingossa järjestetyssä huippukokouksessa, jossa muun muassa Dominikaanisen tasavallan entinen presidentti Leonel Fernández ja Amerikan valtioiden järjestö toimivat välittäjinä. Nicaragua ilmoitti korjaavansa välinsä Kolumbian kanssa. Uribe pyysi elokuussa 2009 anteeksi Ecuadorin puolelle tehtyä iskua. Correa hyväksyi Uriben anteeksipyynnön ja maat alkoivat lämmitellä suhteitaan. Kolumbian ja Venezuelan välit lämpenivät hitaammin. Uribe syytti Venezuelaa FARC-sissien tukemisesta. Kolumbian ja Venezuelan välit pysyivät kireinä entisen puolustusministerin Juan Manuel Santosin valintaan asti. Kolumbian ja Ecuadorin välit palasivat normaalille tasolle marraskuussa 2010.
Hr. Ms. Regulus
Hr. Ms. Regulus oli toisen maailmansodan aikainen Alankomaiden laivaston Regulus-luokan apumiinalaiva.
Alus tilattiin Droogdok Mij Soerabajalta nimellä "Hr. Ms. Regulus". Sen köli laskettiin 1941 ja alus hylättiin alankomaalaisten vetäydyttyä Surabajasta. Laivaston lähettämä tuhoamisosaston asettamat panokset vaurioittivat alusta 2. maaliskuuta 1942, mutta vauriot olivat ainoastaan lievästi perää. Keisarillisen Japanin laivasto laski aluksen vesille 21. toukokuuta 1943 ja otti sen palvelukseen 7. kesäkuuta 1944 nimellä "Nankai".
Aluksen aseistuksena palvelukseenotettaessa oli neljä 12 cm 45 pituuskaliiperin tykkiä ja kahdeksan 25 millimetrin tyypin 96 ilmatorjuntatykkiä.
Alus ajoi matalikolle Sebucolla 21. syyskuuta 1944 sukellusveneen laukaiseman torpedon osuttua alukseen. Alus irrotettiin ja se kunnostettiin, mutta Yhdysvaltain laivaston sukellusvene "USS Blenny" torpedoi aluksen 16. heinäkuuta 1945 Surabajasta 150 mailia länteen. Alus poistettiin alusluettelosta 30. heinäkuuta.
Hr. Ms. Ram
Hr. Ms. Ram oli toisen maailmansodan aikainen Alankomaiden laivaston Regulus-luokan apumiinalaiva.
Alus tilattiin Droogdok Mij Tandjong Priokista nimellä "Hr. Ms. Ram". Sen köli laskettiin 1941 ja alus laskettiin vesille vielä saman vuoden lopulla 10. joulukuuta. Alankomaalaisten vetäytyessä alueelta alus hinattiin 14.-20. joulukuuta Tjilatjapiin. Laivaston lähettämän tuhoamisosaston asettamat panokset tuhosivat aluksen maaliskuussa 1942. Keisarillisen Japanin laivasto hinasi aluksen touko-kesäkuussa 1943 Surabajaan korjattavaksi. "Nanshiniksi" nimettyä alusta ei saatu palvelukseen ennen elokuuta 1945 ja se romutettiin.
Aluksen aseistuksena piti olla palvelukseenotettaessa kolme 8cm tykkiä ja neljä 25 millimetrin tyypin 96 ilmatorjuntatykkiä.
Seksistä ja matematiikasta
Seksistä ja matematiikasta on kirjailija Iida Rauman toinen romaani, joka ilmestyi vuonna 2015. Se sai Kalevi Jäntin palkinnon ja Tulenkantaja-palkinnon ja se oli ehdolla Euroopan Unionin -kirjallisuuspalkinnon, Toisinkoinen-palkinnon ja HelMet-palkinnon saajaksi.
Romaani käsittelee järjen kriisiä ilmastonmuutoksen aikana.
Brisbane Roar FC
Brisbane Roar Football Club on jalkapalloseura Brisbanen kaupungista. Seura pelaa maansa korkeimmalla sarjatasolla A-Leaguessa. Australian mestaruuden Brisbane on voittanut kolmesti: vuosina 2011, 2012 ja 2014. Joukkue perustettiin vuonna 2005 Queensland Roarin tilalle, kun A-League perustettiin.
Bullvaleeni
Bullvaleeni (CH) on trisyklisiin alkeeneihin kuuluva orgaaninen yhdiste. Bullvaleeni on huomattava sen fluksionaalisen rakenteen vuoksi ja sen rakenne ja reaktiot ovat hyvin tutkittuja.
Huoneenlämpötilassa bullvaleeni on väritöntä kiteistä ainetta. Bullvaleenin huomattavin piirre on sille tapahtuvat Cope-toisiintumiset, jotka tekevät rakenteesta fluksionaalisen. Bullvaleenista tunnetaan 10!/3 eli 1 209 600 eri isomeeria, jotka toisiintuvat erittäin nopeasti. Toisiintuminen noudattaa 1. kertaluvun reaktiokinetiikkaa ja reaktion nopeusvakio on huoneenlämpötilassa 3 440 s ja aktivoitumisenergia on 12,6 kcal/mol. Fluksionaalisuudesta seuraa se, että kaikki yhdisteen hiili- ja vetyatomit ovat kemiallisesti samanlaisia ja esimerkiksi NMR-mittauksissa sekä hiilet että vedyt antavat vain yhden signaalin. Bullvaleenin reaktiot ovat tyypillisiä alkeeneille. Se reagoi muun muassa halogeenien kanssa additioreaktiolla ja vedytettäessä kaksoissidoksen pelkistyvät ja syklopropaanirengas aukeaa. Kuumennettaessa bullvaleenia noin 400 °C:n lämpötilaan se hajoaa naftaleeniksi ja vedyksi.
Bullvaleenia voidaan valmistaa lähtien syklo-oktatetraeenista. Syklo-oktatetraeeni dimerisoidaan kuumentamalla noin 76 °C:n lämpötilaan. Tästä dimeeristä lohkeaa bentseeniä ja muodostuu bullvaleenia säteilytettäessä sitä UV-valolla. Ensimmäisen kerran bullvaleenia valmisti Gerhard Schröder vuonna 1964 tällä tavoin. Toinen tapa on säteilyttää UV-valolla cis-9,10-dihydronaftaleenia.
Bullvaleenin olemassaolon ennustivat William von Eggers Doering ja Wolfgang Roth vuonna 1963. Nimen kerrotaan johtuvan Doeringin lempinimestä "Bull". Toisen tarinan mukaan nimen kerrotaan johtuvan rakennetta epäilleen tohtoriopiskelijan kutsuttua rakennetta hölynpölyksi (englanniksi bull).
Tähdet, tähdet (3. tuotantokausi)
Tähdet, tähdet -televisiosarjan kolmannen tuotantokauden esittäminen alkoi MTV3-kanavalla 2. lokakuuta 2016. Kaudella Suomen parhaan esiintyjän -tittelistä kilpailivat Evelina, Antti Ketonen, Mikko Alatalo, Arttu Wiskari, Pete Parkkonen, Eini, Johanna Försti, Essi Luttinen ja Benjamin.
Vakiotuomareina kaudella toimivat edellisten kausien tapaan Maria Veitola ja Juhani Merimaa. Viikoittain ohjelmassa nähdään tuomarina myös yksi kyseisen viikon musiikkigenren ammattilainen. Kauden juontaa edelliseen tapaan Mikko Leppilampi.
Ensimmäisen jaksossa teemana on tanssipop ja vierailevana tuomarina toimi musiikkituottaja Jurek Reunamäki. Ensimmäisessä jaksossa kukaan kilpailijoista ei vielä pudonnut kilpailusta.
Toisen jakson teemana oli suomirock. Vierailevana tuomarina toimi muusikko Costello Hautamäki. Ensimmäisenä kilpailusta putosi Essi Luttinen.
Kolmannen jakson teemana oli hip hop. Vierailevana tuomarina toimi räppäri Iso H. Toisena kilpailusta putosi Evelina.
Neljännen jakson teemana oli 1970-luku. Vierailevana tuomarina toimi laulaja Maarit Hurmerinta. Kolmantena kisasta putosi Eini.
Viidennen jakson teemana oli ooppera. Vierailevana tuomarina toimi oopperalaulaja Johanna Rusanen-Kartano. Neljäntenä kilpailusta putosi Mikko Alatalo.
Kuudennen jakson teemana oli heavy. Vierailevana tuomarina toimi laulaja Timo Kotipelto. Viidentenä kilpailusta putosi Antti Ketonen.
Seitsemännen jakson teemana oli elokuvamusiikki. Vierailevana tuomarina toimi elokuvaohjaaja Dome Karukoski. Juuri ennen semifinaalia kilpailusta putosi Benjamin.Kahdeksannen jakson teemana oli musikaalit. Vierailevana tuomarina toimi Marco Bjurström. Kilpailusta viimeisenä ennen finaalia putosi Arttu Wiskari.Kauden finaalissa molemmat kilpailijat esittivät kolme kappaletta; yhden kappaleen kuluneelta kaudelta, yhden oman kappaleensa sekä yhden omasta mielestään ”kaikkien aikojen” kappaleen. Vierailevana tuomarina toimi edellisen kauden voittanut Waltteri Torikka.
Yleisöäänestyksessä kauden voittajaksi äänestettiin Pete Parkkonen. Hän sai 55 prosenttia annetuista äänistä.Kolmas tuotantokausi koostui yhdeksästä varsinaisesta kilpailujaksosta, jonka päätteeksi 4. joulukuuta 2016 esitettiin erikoisjakso, jossa nähtiin kahdella edellisellä kaudella ohjelmassa kilpailleet Diandra, Laura Voutilainen, Irina, Krista Siegfrids, Stig, Roope Salminen, Jarkko Ahola, Olli Herman, Jari Sillanpää ja Waltteri Torikka esittäen yhdessä duettoja. Erikoisjaksoa seurasi 384 000 katsojaa.
HMS Moth (1915)
HMS Moth oli Britannian kuninkaallisen laivaston Insect-luokan tykkivene.
Alus tilattiin Sunderland Shipbuilding Companyltä. Sen köli laskettiin vuonna 1915, ja se laskettiin vesille saman vuoden lopulla 9. lokakuuta. Alus otettiin palvelukseen 5. tammikuuta 1916.
Ensimmäisessä maailmansodassa alus siirrettiin rahtialuksella yhdessä sisaralustensa HMS "Mantiksen", HMS "Tarantulan" ja HMS "Gnatin" kanssa Abadaniin Persiaan, jossa oli Anglo-Persian Oil Companyn öljyputken päätepiste ja öljynjalostamo. Abadanista tykkiveneet siirtyivät omin voimin Tigrikselle sijoitettuun laivueeseen lähelle Bagdadia. Ne osallistuivat toiseen Mesopotamiassa käytyyn operaatioon ottomaaneja vastaan.
Venäjän vallankumouksessa alus osallistui Pohjois-Venäjän tapahtumiin sisaralustensa HMS "Cicalan", HMS "Cockchaferin", HMS "Cricketin" ja HMS "Glowwormin" kanssa tukien valkoisten sotatoimia bolshevikkeja vastaan. Se lähti 1. huhtikuuta 1919 Abadanista RFA "War Bahadurin" saattamana Suezille ja Port Saidiin, mistä matka jatkui HMS "Dianan" saattamana. Alus saapui 1. kesäkuuta Plymouthiin, mistä se jatkoi matkaansa HMS "Mantiksen" kanssa Venäjälle heinäkuussa. Alus palasi lokakuussa muiden tykkiveneiden mukana Britteinsaarille.
Alus lähti 17. tammikuuta 1920 Chathamista Kiinaan yhdessä sisaralustensa HMS "Cicalan", HMS "Cricketin", HMS "Cockchaferin" ja HMS "Mantiksen" kanssa sluuppi HMS "Magnolian" saattaamana. Osasto jatkoi 5. helmikuuta matkaansa Devonportista HMS "Bluebellin", HMS "Colombon", HMS "Foxgloven", HMS "Hollyhockin" ja HMS "Magnolian" saattamina. Osaston mukana oli lisäksi tankkeri RFA "Ebonol" Port Saidiin asti, ja sen jälkeen osastoon liittyi RFA "Dredgol". Tykkiveneet saapuivat 12. kesäkuuta Hongkongiin, jossa HMS "Moth" viipyi kunnostettavana aina lokakuuhun ennen siirtoaan läntiselle joelle. Vuonna 1929 alus osui Jangtsella kiveen, mikä aiheutti alukselle vaurioita.
Aluksen miehistö upotti aluksensa 12. joulukuuta 1941. Hylky joutui japanilaisten haltuun 25. joulukuuta, ja se kunnostettiin.
Alus liitettiin 1. heinäkuuta 1942 keisarillisen Japanin laivastoon nimellä "Suma". Se upposi 19. maaliskuuta 1945 osuttuaan miinaan Anchingissa, ja se poistettiin alusluettelosta 10. toukokuuta.
Sings George Gershwin
Sings George Gershwin on kreikkalaislaulaja María Farantoúrin livetallenne vuodelta 2007. Albumilla Farantoúri laulaa George Gershwinin säveltämiä ja Ira Gershwinin sekä Dubose Heywardin sanoittamia kappaleita. Albumilla vierailee kreikkalainen Tásis Christogiánnis.
Terho Ojanperä
Terho Ojanperä on toiminut Ylivieskan kaupunginjohtajana 2010–2018, ja hän voitti vastaehdokaansa Kannuksen kaupunginjohtajan Terttu Korten äänin 30-5.
Aiemmin Ojanperä on toiminut Kauhavan kehitysjohtajana 2009–2010 ja Ylihärmän kunnanjohtajana 2004–2008. Eläkkeelle Ojanperä jäi 2018, jolloin hänen seuraajakseen Ylivieskan kaupunginjohtajaksi valittiin Maria Sorvisto.
Clearview
Clearview on Poets of the Fallin seitsemäs studioalbumi, joka julkaistiin 30. syyskuuta 2016. Albumilta julkaistiin 5. elokuuta 2016 single ”Drama for Life”.
Albumi debytoi Suomen virallisen listan toisella sijalla.
The Age of the Understatement
The Age of the Understatement on brittiläisen indie rock/pop -superyhtye The Last Shadow Puppetsin debyyttialbumi, joka julkaistiin 15. huhtikuuta 2008. Se debytoi Suomen virallisen listan sijalla 111.
Albumilta julkaistiin kolme singleä, "The Age of the Understatement", "Standing Next to Me" ja "My Mistakes Were Made for You".
"The Age of the Understatement" sai kriitikoilta positiivisen vastaanoton.
Siperia opettaa
Siperia opettaa on joulukuussa 2011 Jim-kanavalla esitetty 3-osainen dokumenttisarja, jossa seurataan valokuvaajan Andrea Schilirón ja kolmen lumilautailijan Naku Piiraisen, Tomi Passin sekä Stefano Benchimolin matkaa kohti siperiaa.
Hartfordin roomalaiskatolinen arkkihiippakunta
Hartfordin roomalaiskatolinen arkkihiippakunta () on katolisen kirkon arkkihiippakunta Connecticutin osavaltiossa Yhdysvalloissa. Siihen kuului 405 pappia, 307 diakonia ja 723 000 jäsentä vuonna 2013.
Central Coast Mariners FC
Central Coast Mariners Football Club on jalkapalloseura Gosfordin kaupungista, Uusi Etelä-Walesin osavaltiosta. Seura pelaa maansa korkeimmalla sarjatasolla A-Leaguessa. Australian mestaruuden Mariners on voittanut kertaalleen vuonna 2013, sekä tullut toiseksi kolme kertaa pudotuspeleissä kausina 2005-2006, 2007-2008 ja 2010-2011.
Newcastle United Jets FC
Newcastle United Jets Football Club tai Newcastle Jets on jalkapalloseura Newcastlen kaupungista. Seura pelaa maansa korkeimmalla sarjatasolla A-Leaguessa. Australian mestaruuden Newcastle on voittanut kaudella 2007–2008.
Perth Glory FC
Perth Glory Football Club on jalkapalloseura Perthin kaupungista. Seura pelaa maansa korkeimmalla sarjatasolla A-Leaguessa. Australian mestaruuden Perth Glory on voittanut vuosina 2003 ja 2004.
Hilon kansainvälinen lentoasema
Hilon kansainvälinen lentoasema on lentoasema Havaijilla. Se sijaitsee kolme kilometriä itään Hilon kaupungista. Lentoaseman omistaja ja ylläpitäjä on Havaijin liikenneministeriö. Sitä käytti noin 1 280 000 matkustajaa vuonna 2010.
Rahoitus lentoaseman rakentamiselle myönnettiin vuonna 1927. Rakentaminen alkoi seuraavana vuonna, ja ensimmäiset saarten väliset lennot Hilosta lennettiin vuoden 1929 lopulla.
Toisen maailmansodan sytyttyä puolustusvoimat otti lentoaseman haltuunsa, ja siitä tehtiin hävittäjälaivueen kotikenttä. Lentoasema siirtyi laivaston käyttöön vuonna 1943. Matkustajaliikenne lentoasemalla jatkui kuitenkin puolustusvoimien luvalla. Sodan jälkeen sotilastoiminta Hilossa väheni, ja lentoasema palautettiin Havaijin osavaltiolle syyskuussa 1946. Uusi terminaalirakennus valmistui joulukuussa 1953.
Nykyisen nimensä lentoasema sai vuonna 1989. Sitä ennen sen nimi oli General Lyman Field.
Yleinen mielipide ensimmäisessä maailmansodassa
Yleinen mielipide ensimmäisessä maailmansodassa oli sotaa käyvissä maissa yleensä sodan kannalla. Oman maan propaganda syytteli vihollismaita ja loi ajatuksen oikeutetusta sodasta.
Englannissa kansan viha näkyi saksalaisten liikkeiden ryöstelynä. Saksassakin sattui välikohtauksia venäläisiä ja näiksi luultuja vastaan. Saksassa sosialistitkin siirtyivät sodan kannalle. Kukaan sotaan vieneistä johtajista ei joutunut kansan epäsuosioon sodan takia. Kansat uskoivat voittoon. 
Vaikka sodan alkua juhlittiikin näyttävästi Saksassa, rintamalle menijät kokivat pelkoa. Myös rintamalle lähtevien sukulaiset olivat elokuun 1914 alkupäivinä huolissaan omiensa kohtalosta.
Tunnettuja sodan vastustajia olivat Lenin ja George Bernard Shaw. Jo vuoden 1914 loppupuolella näkyi vapaaehtoisten sotaan lähtevien väheneminen.
Unto Katajamäki
Unto Katajamäki on tamperelainen kirjailija, joka on aiemmin toiminut muun muassa lukion rehtorina ja opetustoimenjohtajana. Koulutukseltaan hän on filosofian maisteri, pääaineena yleinen historia.
Unto Katajamäki on julkaissut parikymmentä kirjaa: historiallisia romaaneja, jännitysromaaneja sekä tieto- ja oppikirjoja. Jännitysromaaneissa hän käsittelee ajankohtaisiin tapahtumiin liittyviä rikoksia. Historialliset romaanit sijoittuvat lähihistoriaan, muun muassa toisen maailmansodan jälkeisiin traagisiin tapahtumiin.
Unto Katajamäki on Suomen Kirjailijaliiton, Suomen tietokirjailijat ry:n, Pirkkalaiskirjailijoiden ja Suomen Dekkariseuran jäsen.
Seppo Koskinen (työoikeuden professori)
Seppo Sakari Väinö Koskinen (s. 1950 Oulu) on suomalainen oikeustieteilijä. Vuodesta 1993 hän oli Lapin yliopiston työ- ja sosiaalioikeuden professori ja vuodesta 2013 lähtien Turun yliopistossa työoikeuden professori.
Touko Kosonen
Touko Valter Kosonen (10. marraskuuta 1927 Turku – 21. huhtikuuta 2014) oli suomalainen juristi. Hän oli Turun hovioikeuden hovioikeudenneuvos 1968–1988, presidentti 1988–1993. Vuosina 1970–1984 hän oli Turun yliopiston prosessioikeuden vt. professori.
Epsilon Persei
Epsilon Persei on kahdesta tähdestä koostuva tähtijärjestelmä Perseuksen tähdistössä. Sen magnitudi on +2.88. Epsilon Persei sijaitsee noin 538,22 valovuoden päässä maapallosta.
Azerbaidžan lasten Eurovision laulukilpailussa
Azerbaidžan on osallistunut Lasten Eurovision laulukilpailuun kolme kertaa, ensimmäisen kerran vuonna 2012. Tuolloin Suada Alakbarova & Omar Sultanov esittivät kappaleen "Girls and Boys (Dünya Sənindir)" ja sai 49 pistettä sijoittuen seitsemänneksi. Vuonna 2013 Azerbaidžan sijoittui yhdenneksitoista, kun Rustam Karimov lauloi kappaleen "Me and My Guitar". Azerbaidžan ei osallistunut vuosien 2014–2017 kilpailuihin, mutta sen on tarkoitus palata vuoden 2018 kilpailuun.
FFA Cup
Football Federation Australia Cup eli lyhyesti FFA Cup tai sponsorointi syistä Westfield FFA Cup on Australian jalkapallon vuosittain järjestettävä turnaus. Se perustettiin vuonna 2014.
Quo Vadis (ravintola)
Quo Vadis on ravintola Sohon alueella Lontoossa. Se sijaitsee Dean Streetillä samassa rakennuksessa, jossa Karl Marx asui vuosina 1851–1856. Ravintolan perusti italialainen Pepino Leoni vuonna 1926, mutta nykyään sen ruokalista on moderni brittiläinen. Ravintolan omistavat veljekset Sam ja Eddie Hart. 1990-luvulla omistajakuntaan kuului taiteilija Damien Hirst. Ravintolan ulko-oven oikealla puolella sijaitsee yksi Lontoon nenistä.
Quo Vadis on saanut hyviä arvosteluja ravintolakriitikoilta, ja muun muassa Gordon Ramsay on kehunut sitä suosikkiravintolakseen.
Ingvar Krook
Rolf Ingvar Krook (19. helmikuuta 1941 Vaasa – 8. joulukuuta 2018 Vaasa) oli suomalainen juristi, koulutukseltaan oikeustieteen tohtori. Hän oli Vaasan hovioikeuden jäsen 1976–1989, korkeimman oikeuden jäsen 1989–1998 ja Vaasan hovioikeuden presidentti 1998–2004. Hän oli opettajana Vaasan kauppakorkeakoulussa 1969–1980.
Hobokenin junaturma
Hobokenin junaturma sattui 29. syyskuuta 2016 Hobokenin rautatieasemalla, New Jerseyn osavaltiossa, Yhdysvalloissa. Lähijuna törmäsi aamulla noin kello puoli yhdeksän paikallista aikaa asemahalliin. Turmassa sai surmansa yksi ihminen ja 114 loukkaantui. Kuollut ihminen oli aseman laiturilla ollut nainen, joka jäi romujen alle.
Harhama (kirja)
Harhama on vuonna 1909 julkaistu Irmari Rantamalan pääteos. Kirjaa ennakkomainostettiin ilmestymisvuonna laajasti ja sen mainostettiin olevan laaja, 6000-sivuinen kirjallisuuden merkkiteos. Aikalaiskriitikot myönsivät teoksessa olevan ansioita, mutta kokonaisuudessaan "kauniit yksityiskohdat, joita siinä epäilemättä on, katoavat ylenmääräiseen, kaikki hukuttavaan sanatulvaan". J. Aawik kirjoitti "Ajassa" julkaistussa perusteellisessa kritiikissä, että
Laajan kokonsa vuoksi kirja julkaistiin niteinä. Sekä ensimmäisen ja toinen osa julkaistiin kolmena niteenä. Teoksen laaja kolmas osa jäi julkaisematta. Käsikirjoituksen loput 3000 sivua ovat kadonneet. Myöhemmin Rantamalan kirjaa on arvostettu osana Untolan "kirjallista kokonaistaideteosta".
Irmari Rantamala oli yksi kirjailija Algot Untolan monista nimimerkeistä.
Esko Kunnamo
Esko Sulevi Kunnamo (29. toukokuuta 1929 Viipuri – 23. tammikuuta 2014 Helsinki) oli suomalainen diplomaatti, koulutukseltaan ekonomi. Hän oli ulkoasiainhallinnon palveluksessa vuodesta 1967 ja olli suurlähettiläs Kuwaitissa ja samalla Abu Dhabissa 1985–1989 ja Lagosissa 1989–1993
Kurittukosken voimalaitos
Kurittukosken voimalaitos on Kemijoki Oy:n rakentama vesivoimala, joka valmistui 1987. Se sijaitsee Sodankylässä Kitisen yläjuoksulla. Sen putous on 11 metriä ja teho 15,5 MW. Se tuottaa nykyisin energiaa 42 gigawattituntia (GWh) vuodessa. Voimalaitoksessa on yksi koneisto. Sen kolmen maapadon pituus on 973 metriä ja kahden betonipadon pituus on 36 metriä. Tulva-aukkoja on yksi
Juhani Kurkijärvi
Martti Juhani Kurkijärvi (29. syyskuuta 1938 Helsinki – 4. marraskuuta 2005 Turku) oli suomalainen fyysikko. Hän oli Åbo Akademin teoreettisen fysiikan professori 1987–2001. Hänen tutkimuskohteitaan olivat statistinen fysiikka ja matalat lämpötilat.
Way Home
Way Home on kreikkalaislaulaja María Farantoúrin livealbumi vuodelta 2007. Albumilla Farantoúri laulaa itselleen tärkeitä kappaleita uransa varrelta. Albumi on äänitetty Farantoúrin konserteissa Utrechtissa, Bruggessa sekä Antwerpenissa keväällä 2003.
Hans-Olof Kvist
Hans-Olof Samuel Kvist (s. 27. lokakuuta 1941) on suomalainen teologi. Hän on ollut Åbo Akademin systemaattisen teologian professori 1988–2005. Hänen tutkimuskohteensa on ollut uskonnonfilosofia ja eettiset kysymykset. Hän on osallistunut evankelisluterilaisen kirkon edustajana ekumeeniseen toimintaan.
Frauke Petry
Frauke Petry (s. 1. kesäkuuta 1975 Dresden) on saksalainen poliitikko ja Saksan liittopäivien jäsen sitoutumattomana edustajana ja Saksi-Anhaltin osavaltioparlamentin jäsen.. Hän toimi Vaihtoehto Saksalle -puolueen puheenjohtajana 2015–2017.
Petry opiskeli kemiaa Readingin yliopistossa Englannissa ja väitteli myöhemmin tohtoriksi Göttingenin yliopistossa. Ennen politiikkaan siirtymistä hän työskenteli yrittäjänä.
Petryn puoliso on Vaihtoehto Saksalle -puolueen paikallispoliitikko Marcus Pretzell. Petryllä on viisi lasta, joista neljä aiemmasta avioliitostaan ja nuorin vuonna 2017 syntynyt poika on yhteinen Pretzellin kanssa. Petry odottaa kuudetta lastaan, jonka on määrä syntyä kesällä 2019.
Syyskuussa 2017 pidettyjen vaalien jälkeen Petry erosi puolueen parlamenttiryhmästä, puheenjohtajan tehtävästä ja seuraavana päivänä koko puolueesta. Taustalla epäillään olevan erimielisyyksiä Petryn ja toisen puheenjohtajan Jörg Meuthen edustamien linjojen välillä.
Kumpi nauttii enemmän – mies vai nainen?
Kumpi nauttii enemmän – mies vai nainen? Palkaton läänintaiteilija rakkauden läänissä on Jouko ja Juha Turkan kirjoittama näytelmä. Se sai kantaesityksensä Jouko Turkan ohjaamana Lappeenrannan kaupunginteatterissa 1995. Näytelmä oli tulevan niin sanotun rakkaustrilogian ensimmäinen osa. Seuraavat osat olivat Tampereen Työväen Teatterin "Rakkaita pettymyksiä rakkaudessa" (1996) ja Porin Teatterin "Täysin tyydytetty nainen" (1997).
Lappeenrannan kaupunginteatterin uusi johtaja Helena Anttonen pyysi Jouko Turkkaa vierailemaan teatterissa, joko valmiilla näytelmällä tai omalla tekstillä. Turkka ilmoitti kirjoittavansa näytelmän itse ja ehdotti kolmea eri aihetta: Saimaannorppa hengiltä, Miehikkäläinen yksityinen vakoiluopisto, tai Kumpi nauttii enemmän. Poikansa Juhan avustuksella Turkka kirjoitti näytelmän Lappeenrantaan mittatilaustyönä, ottaen huomioon pienen teatterin resurssit. Näytelmän pääosissa esiintyivät Milka Ahlroth ja Markku Toikka.
Näytelmä vieraili Bonnin näytelmäfestivaaleilla keväällä 1996.
Ydinperhe (yhtye)
Ydinperhe on suomalainen hardcore punk -yhtye, joka perustettiin Helsingissä vuonna 2008. Siihen ovat kuuluneet perustamisestaan asti laulaja Matti, kitaristi Hanna, basisti Vilja ja rumpali Heikki. Yhtye käyttää musiikissaan perinteisen yhdysvaltalaisen hc-punkin elementtejä. Sanoitukset eivät ole genrelle tyypillisesti kovinkaan poliittisia, vaikka kappaleet käsittelevätkin negatiivisessa perspektiivissä sosiaalisen, taloudellisen ja yhteiskunnallisen vallankäytön ylivoimaisuutta yksilöön verrattuna.
Ydinperhe sai positiivista huomiota jo kahden ensimmäisen vuotensa aikana. Sen kaksi ensimmäistä pienjulkaisua myytiin loppuun ja Infernon Mika Kuusinen kehui yhtyettä yhdeksi tyylilajinsa parhaista. Yhtye on kiertänyt lukuisia kertoja ulkomailla, kuten Euroopassa sekä Yhdysvalloissa.
Anna af Forselles-Schybergson
Anna Charlotta Elisabeth af Forselles-Schybergson (21. marraskuuta 1863 Elimäki – 11. maaliskuuta 1942) oli suomalainen taidemaalari.
Anna af Forselles-Schybergsonin vanhemmat olivat eversti Fredrik af Forselles ja Adolfina Emilia Kellander. Hän oli naimisissa vuodesta 1897 Turun hovioikeuden kanneviskaalin Gustaf Arvid Schybergsonin kanssa.
Anna af Forselles-Schybergson kävi Suomen Taideyhdistyksen piirustuskoulua 1880–1882 ja 1883–1886 sekä opiskeli Adolf von Beckerin yksityisessä akatemiassa ja Maria Wiikin johdolla. Pariisissa hän opiskeli Académie Colarossissa 1886–1887 sekä Puvis de Chavannesin johdolla 1891. Hän osallistui Suomen Taiteilijain näyttelyihin vuosien 1892 ja 1904 välillä sekä vielä vuonna 1924. Forselles-Schybergson toimi piirustuksenopettajana oppikoulussa ja Suomen Taideyhdistyksen piirustuskoulussa Turussa 1889–1890. Hän maalasi pääasiassa eläinaiheisia maalauksia.
Jon Oscar Esti
Estin vanhemmat olivat lennätintarkastaja Johan Tuuskas (1849–1910) ja Johanna Sophia Grahn (1859–1944). Hän kävi koulua Uudessakaupungissa ja Loviisassa ja opiskeli sitten yksityisesti eri taiteilijoiden johdolla. Esti osallistui Suomen Taiteilijain näyttelyihin 1911 ja 1914.
Esti toimi Helsingin Ruotsalaisen teatterin lavastajana 1905–1915. Hän oli erään elokuvayhtiön palveluksessa mainostaiteilijana 1935–1941 ja tämän jälkeen vapaana taiteilijana asuen Pyhtäällä, jossa hänellä oli oma ateljee Tuuskissa Munapirtin kylässä. Hän maalasi pääasiassa muotokuvia ja maisemia. Esti osallistui vuonna 1905 ns. Grafton-kivääreiden salakuljetukseen Suomessa ja ensimmäisen maailmansodan aikana hän toimi jääkärivärvärinä. Suomen sisällissodan aikana hän osallistui valkoisten joukoissa huhtikuussa 1918 Helsingin valtaukseen.
Esti oli naimisissa 1912–1920 Siiri Maria Kanervon kanssa ja 1925–1932 Irma Signhild Svenssonin kanssa. Molemmat liitot päättyivät avioeroon. Kolmannen kerran hän meni naimisiin 1938 Engla Rosalia Brandstacken kanssa.
Minna Mikkonen
Minna Mikkonen (s. 27. elokuuta 1983 Suomussalmi) on suomalainen kirjailija ja sanataideohjaaja. Hänen esikoisteoksensa "Kivenkerääjät" ilmestyi 2015.
Mikkonen on kotoisin Suomussalmelta, Kainuusta. Hän asuu ja työskentelee Oulussa.
Mikkosen esikoisteos "Kivenkerääjät" (Minerva 2015) kertoo perheen surutyön pienen pojan näkökulmasta, kun perheen teini-ikäinen tytär katoaa.
"Kiiltomato"-verkkojulkaisussa teosta arvioidaan seuraavasti: “Mikkonen onnistuu käsittelemään surua kuulaasti ja herkkävireisesti. Teos on ihailtavan eheä ja symmetrinen. Mikkonen on vahva kertoja, ja hän yltää yllättävän tasapainoiseen ja täyteläiseen esikoisromaaniin.”
"Helsingin sanomat" kirjoittaa: “Kalanpoikaseksi itsensä kuvittelevan Veinin muistoissa Meri on sekä läsnä että poissa; läheisyys vaihtuu haavoittavaan yksinäisyyteen, itsepintainen toivo syvään murheeseen. Tämän tunneaaltoilun kuvaajana Mikkonen on herkimmillään.”
Mikkonen kirjoittaa toista romaaniaan ja työskentelee sanataideohjaajana yhteisötaiteen kentällä Kulttuuriosuuskunta ILMEn jäsenenä. Aiemmin hän on työskennellyt myös lasten ja nuorten parissa mm. Valveen sanataidekoululla.
Mikkonen on toiminut kirjailijana Välittävä tekijä -työryhmässä, joka tutki kirjoittamisen ja liikkeen yhteyksiä.
Syyrian sisällissodan tapahtumat 2016
Syyrian sisällissodan tapahtumat 2016 olivat pääosin hallituksen joukkojen eteneminen kapinallisia vastaan. Venäjä jatkoi ilmapommituksiaan täydellä teholla maaliskuuhun asti ja tämän jälkeenkin. Yhdysvallat ja Venäjä sopivat helmikuussa tulitauosta. Syyrian joukot valtasivat Palmyran kaupungin takaisin Isisiltä maaliskuun lopussa. Aleppon taistelu alkoi uudestaan heinäkuun lopussa. Syyrian ja Venäjän ilmavoimat pommittivat Aleppoa. Useimmat saarrettua kaupungin puoliskoa puolustaneista taistelijoista olivat islamisteja. Syyrian joukot etenivät merkittävästi Aleppossa elo-marraskuussa. Kurdien peshmergat taistelivat Isisiä vastaan.
Yhdysvallat pommitti 17. syyskuuta vahingossa Syyrian armeijaa tappaen 62, vaikka kohteena piti olla Isis.
20. syyskuuta joku pommitti YK:n avustussaattuetta ja Punaisen Puolikuun rakennusta. 14 kuoli saattuesiskussa. Kukaan ei ottanut vastuuta teosta. Yhdysvallat syytti iskusta Venäjää. YK veti avustusohjelmansa Syyriasta pois. Joko Venäjä tai Syyria oli avustussaattueiskun takana.
Venäjä ja Syyria pommittivat Aleppoa rajusti 23-27 syyskuuta, jolloin ainakin 200 ilmaiskua osui kaupunkiin.
Syyrian hallituksen alaiset joukot valtasivat Venäjän pommitusten auttamina
suuren osan Aleppon motista marraskuun lopussa-joulukuun alussa. YK:n mukaan hallituksen puolella taistelevat tahot murhasivat siviilejä, myös naisia ja lapsia. Länsimaat ja ihmisoikeusjärjestöt olivat huolissaan pommitusten siviiliuhreista ja valtauksen jälkeisestä siviileihinkin kohdistuvasta raa'asta väkivallasta. Venäjän armeijan ilmoitusten mukaan puheet Hallutuksen jasen liittolaisten Alepposta tekevästä julmuuksista olivat "venäläiskauhuista hölynpölyä".
11. joulukuuta Isis valtasi suuren osan Palmyrasta. Ensin Isisin joukot hyökkäsivät Aleppoon. Sitten Venäjän ilmaiskut ajoivat Isisin joukot pois. Kun Isis hyökkäsi uudestaan, hallituksen joukot pakenivat. Hyökkääjiä oli 5000, puolustajia vain 1000. Venäjä syytti Syyrian tiedustelupalvelua Palmyran menettämisestä.
Kahuluin lentoasema
Kahuluin lentoasema on lentoasema Mauin saarella Havaijilla. Se sijaitsee viisi kilometriä itään Kahuluin kaupungista. Lentoaseman omistaja ja ylläpitäjä on Havaijin liikenneministeriö. Sitä käytti noin 5 350 000 matkustajaa vuonna 2010. Lentoasemalla on kaksi kiitotietä ja helikopterien laskeutumisalusta.
Yhdysvaltain laivasto rakensi kentän vuonna 1942, koska Yhdysvaltain liityttyä toiseen maailmansotaan se tarvitsi toisenkin lentotukikohdan Mauin saarelle. Jo vuonna 1947 oli suunnitelmissa siirtää kaupalliset lennot vanhalta Puunenen lentoasemalta Kahuluin lentoasemalle, ja joulukuussa 1947 laivasto luovuttikin lentoaseman Havaijin osavaltiolle. Pitkien neuvottelujen jälkeen lopullinen päätös kaupallisen liikenteen siirtämisestä tehtiin kuitenkin vasta vuonna 1951, ja kaupalliset lennot alkoivat korjaus- ja uudistustöiden jälkeen kesäkuussa 1952.
Vuonna 1955 lentoasemalla oli kolme päällystettyä kiitotietä: edelleen käytössä olevat 02/20 ja 05/23 sekä lisäksi 17/35. Sitä käyttivät säännöllisesti Hawaiian Airlines sekä Trans-Pacific Airlines ja epäsäännöllisesti Andrew Flying Service, Havaijin kansalliskaarti ja Yhdysvaltain asevoimat. Uusi lennonjohtotorni sinne valmistui lokakuussa 1958 ja uusi terminaali kesäkuussa 1966. Ensimmäiset tilauslennot Manner-Yhdysvalloista alkoivat vuonna 1975 ja reittilennot vuonna 1983. Viiden vuoden suunnittelun ja rakentamisen jälkeen uusi terminaali valmistui vuonna 1990. Vanha terminaali muutettiin matkatavara-aulaksi, ja uuden terminaalin laajennus valmistui vuonna 1993.
Frankenstein Junior
Frankenstein Junior ("Young Frankenstein") on Mel Brooksin ohjaama yhdysvaltalainen musta komediaelokuva vuodelta 1974. Sen nimiosaa esittää Gene Wilder ja muita päärooleja Teri Garr, Cloris Leachman, Marty Feldman, Peter Boyle, Madeline Kahn, Kenneth Mars, Richard Haydn ja Gene Hackman. Elokuvan käsikirjoitus on syntynyt Wilderin ja Brooksin yhteistyönä.
"Frankenstein Junior" on hellä parodia, ja samalla rakastava kunnianosoitus Mary Shelleyn klassiselle kauhutarinalle, erityisesti sen vuonna 1931 tehdylle filmatisoinnille, ja sen kahdelle ensimmäiselle jatko-osalle (Frankensteinin morsian ja Frankensteinin poika). Elokuvassa yritettiin mahdollisimman paljon imitoida kyseisten elokuvien tyyliä. Esimerkkinä elokuva käyttää hyvin paljon lavasteita ja rekvisiittaa näistä elokuvista, kuvattiin mustavalkoisena, kopioi monia otoksia ja siinä käytettiin monia mykkäelokuvien aikakauden visuaalisia keinoja. Myös Mel Brooksin vakiosäveltäjän John Morrisin musiikki on 1930-luvun tyylistä.
Elokuva sai suopeat arvostelut ja suuret lipputulot, ja se on myöhemmin otettu mukaan monille kaikkien aikojen parhaiden komedioiden listoille, kuten . Vuonna 2003 "Frankenstein Junior" otettiin mukaan kulttuurisesti, historiallisesti tai esteettisesti merkittäviä amerikkalaiselokuvia arkistoivan National Film Registryn kokoelmiin. Vuonna 2017 BBC:n äänestyksessä 253 eri puolilta maailmaa olevaa kriitikkoa valitsi elokuvan kaikkien aikojen sadan parhaan komedian listalle sijalle 22. Ohjaaja Brooks piti "Frankenstein Junioria" hienoimpana jos ei ehkä aivan hauskimpana ohjauksenaan.
Madeline Kahn oli sivuosastaan Golden Globe -ehdokkaana ja Gilbert Kurland parhaan äänityksen Oscar-ehdokkaana.
Suomalainen rockyhtye Eppu Normaali otti nimensä elokuvassa mainitun ”Abby Normalin” suomennoksesta.
Fritz S.
S/S Fritz S. oli suomalaisen varustaja Ernst Sohnin omistaman Rederi Sohn Ab -laivanvarustamon nimissä ollut höyryrahtilaiva eli "rahtihöyry".
Laiva valmistettiin Norjan Kristianiassa vuonna 1907 Nylands Verkstedin (Nylands Værksted) telakalla. Tuolloin laivan nimenä oli D/S Biscaya. Vuonna 1917 laiva siirtyi Britannian hallituksen omistukseen kahdeksi vuodeksi ja palautui taas alkuperäiselle omistajalleen Dampskibs-I/S Garonne:lle Norjaan vuonna 1919 säilyttäen alkuperäisen nimensä.
Vuonna 1938 Ernst Sohn osti laivan rahtilaivaksi Suomeen ja antoi sille nimeksi Fritz S. Laivan kotisatama vaihteli: aluksi se oli Helsinki, sitten järjestyksessä: Koivisto, Pori, Viipuri, Helsinki, Espoo ja jälleen Helsinki. Aluksesta tuli jatkosodan aikana viipurilainen ja tuolloin aluksen omistajaksi merkittiin Ernst Sohnin tytäryhtiö Trångsunds Ångfartygs Ab.
Laivasta kerrotaan 13-säkeistöisessä merimieslaulussa "Skönemanni-Heikki" (eli "Eldari-Heikki"):
"Skönemanneja tunnen ma monta, yksi niistä on voittamaton.
"Elo hällä ol´niin voittamatonta ja siit´ei välitä hän hitto vie."
"Fritz S:ssä föörissä siellä, hänet Heikkinä tunnettihin"
"ja jos kohtaamme elämän tiellä, jälleen yhdessä ryypättäisiin"
Laulu loppuu säkeistöön:
"Fritz S:ssä föörissä siellä, käy dunkkina Heikin nyt tie,"
"ja jos kohtaatte elämän tiellä, skönemannien terveiset vie."
Jälkilämpö (televisiosarja)
Jälkilämpö on vuonna 2010 Yle TV1-kanavalla esitetty suomalainen 3-osainen draamasarja, jonka käsikirjoitti ja ohjasi Paavo Westerberg.
Jako kahteen
Jako kahteen on vuosina 2006–2007 Yle TV2 -kanavalla esitetty suomalainen kymmenosainen draamasarja, jonka käsikirjoitti Selja Ahava ja ohjasi Saara Saarela.
Ruokokoski
Ruokokoski on suomalainen sukunimi, joka on muun muassa seuraavilla henkilöillä:
Tie Eedeniin
Tie Eedeniin on vuosina 2003–2005 Yle TV2-kanavalla esitetty suomalainen draamasarja.
Ron MacLean
Ron MacLean on kanadansaksalainen urheilutoimittaja, joka on erikoistunut jääkiekkoon. MacLean on erityisen tunnettu urastaan CBC-kanavan "Hockey Night in Canada" -ohjelmassa, jota hän tekee muun muassa Don Cherryn kanssa.
Yövuoro (televisiosarja)
Yövuoro on vuonna 2005 Yle TV2-kanavalla esitetty suomalainen 3-osainen jännityssarja, jonka on käsikirjoittanut Atro Lahtela ja ohjannut Saara Saarela.
Marc Bohan
Marc Roger Maurice Louis Bohan (s. 22. elokuuta 1926 Pariisi, Ranska) on ranskalainen muotisuunnittelija, joka tunnetaan parhaiten 30-vuotisesta urastaan Diorin muotitalossa.
Bohan syntyi Pariisissa ja asui lapsuutensa Sceaux'ssä. Hänen modistina työskennellyt äitinsä rohkaisi häntä ryhtymään muotialalle.
Bohan kävi kotikaupunkinsa Lycée Lakanal -koulua, ja vuonna 1945 hän pääsi töihin Robert Piguet'n muotitaloon, jossa hän oli neljä vuotta. Seuraava työpaikka oli Edward Molyneux'n muotitalo vuodesta 1949, ja vuonna 1952 hän suunnitteli Madeleine de Rauchille. Vuonna 1953 Bohan avasi oman salongin Pariisissa ja esitteli yhden oman kokoelman. Vuonna 1954 hän sai työtarjouksen Jean Patoulta ja suunnitteli siellä haute couture -kokoelman. Bohan viipyi Patoulla vuoteen 1958 asti.
Vuosina 1958–1960 Bohan suunnitteli Diorille Lontooseen. Syyskuussa 1960 muotitalon silloinen taiteellinen johtaja Yves Saint-Laurent kutsuttiin asepalvelukseen, ja Bohan nousi hänen tilalleen.
Bohanin ensisilmäyksellä koruton ja elegantti tyyli haki vaikutteita 1920-luvulta eikä seurannut uusimman muodin ääri-ilmiöitä. Yksi merkittävä kokoelma sai venäläisvaikutteita elokuvasta "Tohtori Živago".
Bohanin klassiset asut ovat päässet eri puolilla maailmaa museoiden kokoelmiin. Vuonna 2009 Christian Diorin museossa Granvillessa oli esillä laaja Bohanin töiden retrospektiivinen näyttely.
Bohan siirtyi vuonna 1989 Diorilta Lontooseen Norman Hartnellille, ja työskenteli siellä vuoteen 1992. Sen jälkeen hän on työskennellyt itsenäisenä suunnittelijana.
Bohanin suunnittelemiin asuihin on pukeutunut muun muassa Monacon ruhtinatar Grace, joka avasi Baby Dior -boutiquen vuonna 1967.
Jacqueline Kennedy oli Bohanin luomusten ihailija, Oleg Cassini ja Chez Ninon lainasivat vaikutteita Bohanilta suunnitellessaan asuja rouva Kennedylle.
Silvia Sommerlath avioitui vuonna 1976 Ruotsin kuninkaan Kaarle XVI Kustaan kanssa, ja Marc Bohan valittiin Ruotsin tulevan kuningattaren hääpuvun suunnittelijaksi. Kaksi vuotta myöhemmin hän suunnitteli hääpuvun Monacon prinsessa Carolinelle, joka avioitui Philippe Junot'n kanssa.
Bohan avioitui vuonna 1950 Dominique Gaboritin kanssa, joka kuoli vuonna 1962. Hänen toinen puolisonsa on Huguette Rinjonneau, jonka kanssa hänellä on tytär Marie-Anne.
Bohanilla on 1700-luvulta peräisin oleva entistetty maaseutuasunto Bourgognessa.
McLean
McLean, MacLean tai Maclean on muun muassa seuraavien henkilöiden sukunimi:
Everything You’ve Come to Expect
Everything You’ve Come to Expect on brittiläisen indie rock/pop -superyhtye The Last Shadow Puppetsin toinen albumi, joka julkaistiin 1. huhtikuuta 2016.
Albumilta julkaistiin neljä singleä, "Bad Habits", "Everything You’ve Come to Expect", "Aviation" ja "Miracle Aligner".
"Everything You’ve Come to Expect" sai kriitikoilta positiivisen vastaanoton. Albumi nousi Yhdysvalloissa Billboard 200 -listan sijalle 83.
Matt McKay
Matthew Graham "Matt" McKay (s. 11. tammikuuta 1983, Brisbane) on australialainen jalkapalloilija. McKayn pelipaikka on keskikenttä. McKay edustaa A-Leaguessa pelaavaa Brisbane Roaria, jossa on pelannut suurimman osan urastaan. Hän on pelannut myös muissa australialaisissa seuroissa, Changchun Yataissa, Rangersissa ja Busan IParkissa. McKay on pelannut Australian maajoukkueessa 59 ottelua tehden niissä kaksi maalia. McKay osallistui Brasilian MM-kilpailuihin 2014, jossa pelasi kaksi ottelua.
Matthew Špiranović
Matthew Thomas Špiranović (s. 27. kesäkuuta 1988 Geelong, Australia) on australialainen jalkapalloilija. Špiranovićin pelipaikka on puolustaja. Australian maajoukkuetta hän on edustanut 35 ottelussa. Špiranović edusti Australiaa Brasilian MM-kilpailuissa 2014, jolloin hän pelasi kaikissa kolmessa alkulohkon ottelussa.
Affinity (Hakenin albumi)
Affinity on lontoolaisen progressiivisen metalliyhtyeen Hakenin neljäs studioalbumi. Levyn julkaisi Inside Out Music 29. huhtikuuta 2016.
Albumi debytoi Suomen virallisen listan sijalla 23.
La Tontoutan kansainvälinen lentoasema
La Tontoutan kansainvälinen lentoasema on Uuden-Kaledonian päälentoasema. Se sijaitsee 37 kilometriä Nouméasta kaakkoon Païtan kunnassa. Vuonna 2014 sen kautta kulki noin 480 000 matkustajaa.
Nouméa-Magentan lentoasema
Nouméa-Magentan lentoasema on Uuden-Kaledonian Nouméan toinen lentoasema, jota käyttävät pääasiassa paikallislennot. Se sijaitsee kolmen kilometrin päässä Nouméan keskustasta. Vuonna 2014 sen kautta kulki noin 430 000 matkustajaa.
Île des Pinsin lentoasema
Île des Pinsin lentoasema on Uuden-Kaledonian Île des Pinsin saaren lentoasema. Se sijaitsee kahdeksan kilometrin päässä Kuton kylästä. Vuonna 2014 sen kautta kulki noin 93 000 matkustajaa.
Hugo L. Mäkinen
Hugo L. Mäkinen, kirjailijanimi "Eräs-Mies" (9. heinäkuuta 1908 Rockland, Maine, Yhdysvallat – 26. syyskuuta 2010 Helsinki) oli amerikansuomalainen kirjailija, toimittaja ja tiedotussihteeri. Mäkisen perhe palasi Yhdysvalloista Suomeen vuonna 1921. Hän toimi OTK:n (Osuustukkukauppa) tiedotusihteerinä ja useiden työväenlehtien toimittajana.
Mäkisen nimelle on perustettu Hugo L. Mäkisen 100-vuotisrahasto, jonka tavoitteena on nuorten koulutus ja opiskelu sekä kulttuuri- ja liikuntatoiminta.
Mäkinen on kääntänyt useita kirjoja englannista suomeksi ja pitänyt radioesitelmiä. Hän on kirjoittanut useita osuusliikkeiden historiikkejä.
Mäkinen on mukana MTV3:n Juha Muurisen toimittamassa dokumentissa "Talvisotaa ulkomaille". Siinä Mäkinen kertoo muun muassa, miten hän toimi talvisodassa ulkomaisten kirjeenvaihtajien oppaana.
Ouanahamin lentoasema
Ouanahamin lentoasema on Uuden-Kaledonian Lifoun saaren lentoasema. Se sijaitsee yhdeksän kilometrin päässä Chépénéhén kaupungista itään. Vuonna 2014 sen kautta kulki noin 172 000 matkustajaa.
Marén lentoasema
Marén lentoasema on Uuden-Kaledonian Marén saaren lentoasema. Se sijaitsee noin kilometrin päässä La Rochen kylästä. Vuonna 2014 sen kautta kulki noin 80 000 matkustajaa.
Allyylipalladiumklorididimeeri
Allyylipalladiumklorididimeeri ((CH)PdCl) on palladiumin organometalliyhdisteisiin kuuluva yhdiste. Yhdistettä käytetään orgaanisen kemian synteeseissä katalyyttinä ja palladiumkatalyyttien valmistamiseen.
Huoneenlämpötilassa allyylipalladiumklorididimeeri on vaaleankeltaista kiteistä ainetta ja se on suhteellisen stabiili ilman vaikutuksia vastaan. Yhdiste on veteen liukenematonta, mutta liukenee moniin orgaanisiin liuottimiin kuten metanoliin, asetoniin, kloroformiin ja bentseeniin.
Allyylipalladiumklorididimeerin valmistamiseen on useita menetelmiä. Käytettyjä ovat muun muassa palladiumtrifluoriasetaatin reaktio propeenin kanssa ja vastaionin vaihto kloridi-ioneiksi tai natrium- tai kaliumtetrakloropalladaatin ja allyylikloridin reaktio vesiliuoksessa.
Allyylipalladiumkloridi on paljon käytetty reagenssi ja katalyytti orgaanisen kemian synteeseissä. Sitä käytetään muun muassa allyylisissä alkyloinneissa, elektrofiilina allyyliyhdisteiden valmistuksessa, ristikytkentäreaktioissa, dieenien dimerisoinneissa, nukleofiilien additioissa dieeneihin ja atsoyhdisteiden ja alkeenien reagoidessa muodostaen syklopropaaneja. Allyylipalladiumklorididimeeri reagoi hiilimonoksidin ja alkoholien kanssa muodostaen tyydyttymättömiä estereitä karbonylointireaktiolla.
Ouvéan lentoasema
Ouvéan lentoasema on Uuden-Kaledonian Ouvéan saaren lentoasema. Se sijaitsee neljän kilometrin päässä Fayaouén kylästä itään. Vuonna 2014 sen kautta kulki noin 83 000 matkustajaa.
Oseanian miekkailuliitto
Oseanian miekkailuliitto on järjestö, joka hallinnoi miekkailua Oseaniassa. Se on kansainvälisen miekkailuliiton jäsen. Liiton tehtävänä on kehittää ja promota miekkailua Oseanian alueella. Liiton jäsenjärjestöjä ovat Australian miekkailuliitto, Uuden-Seelannin miekkailuliitto ja Guamin miekkailulliitto. Lisäksi sen liittännäisjäseniä ovat Uuden-Kaledonian miekkailuliitto ja Polynesian miekkailuliitto.
Hihifon lentoasema
Hihifon lentoasema on Wallis ja Futunan Wallisin saaren lentoasema. Se sijaitsee noin kuuden kilometrin päässä pääkaupunki Mata-Utusta. Vuonna 2014 sen kautta kulki noin 38 000 matkustajaa.
Thomas Randle
Thomas Randle (s. 7. huhtikuuta, 1996 Melbourne) on australialainen moottoriurheilija. Randle aloitti uransa Karting-sarjoissa voittaen vuonna 2012 Australian Rotax Nationals ja National Sprint Kart Championship -luokkien mestaruudet. Vuonna 2013 Randle siirtyi Australian Formula Ford -sarjaan saavuttaen kaksi palkintosijaa sijoittuen sarjan seitsemänneksi. Vuonna 2014 Randle jatkoi sarjassa saavuttaen viisi voittoa, kaksi paalupaikkaa ja 12 palkintosijaa voittaen sarjan mestaruuden. Vuonna 2015 Randle siirtyi uuteen Australian Formula 4 -sarjaan saavuttaen seitsemän voittoa, seitsemän paalupaikkaa ja 15 palkintosijaa sijoittuen sarjan loppupisteissä toiseksi. Samana vuonna hän kilpaili Toyota Racing Series -sarjassa sijoittuen sarjan kymmenenneksi. Vuonna 2016 Randle siirtyi Eurooppaan ja kilpaili BRDC Formula 3 -sarjassa. Hän saavutti kauden aikana kaksi voittoa, yhden paalun ja seitsemän palkintosijaa sijoittuen sarjan neljänneksi. Samana vuonna hän kilpailee Formula 3.5 V8 -sarjassa.
Pointe Vélén lentoasema
Pointe Vélén lentoasema on Wallis ja Futunan Futunan saaren lentoasema. Se sijaitsee noin kymmenen kilometrin päässä Leavan kylästä itään.
Dario Vidošić
Dario Vidošić (8. huhtikuuta 1987, Osijek) on australialainen jalkapalloilija. Vidošić edustaa kiinalaista Liaoning Whowinia. Vidošić on edustanut Australian maajoukkuetta 23 ottelussa tehden niissä kaksi maalia. Hän oli mukana sekä Etelä-Afrikan että Brasilian MM-kilpailuissa, mutta ei pelannut otteluakaan kummassakaan turnauksessa.
Australian miekkailuliitto
Australian miekkailuliitto hallinnoi miekkailua Australiassa. Liitto on perustettu vuonna 1949. Liittoon kuuluu jäsenenä jokaisen Australian osavaltion oma miekkailuliitto. Liitto on jäsenenä kansainvalisessä miekkailuliittossa. Puheenjohtajana toimii Andrew Ius.
Kiinan wén
Wén (kiinaksi: 文 [wén]; suomennettuna: "käteinen") oli valuuttana käytetty rahayksikkö Kiinan keisarillisella ajalla. Se toimi tärkeimpänä valuuttana ennen kuin yuan syrjäytti sen 1900-luvulla.
Wéniä käytettiin kolikkoina ja ensimmäisenä maailmassa seteleinä 650-luvulla. Kolikot valettiin kuparista siten että niissä oli neliön tai ympyrän muotoinen reikä keskellä. Reikä mahdollisti kolikoiden pujottamisen yhteen, koska yksittäisellä kolikolla olisi ollut alhainen arvo. Tuhannen wénin sarja vastasi yhtä taelia (kiinaksi: 兩 [liǎng]), joka oli tuolloin käytetty hopea paino.
JR 14
JR 14 tarkoittaa seuraavia:
Itä-Aure
Itä-Aure on kylä entisessä Kurun kunnassa, joka on nykyään osa Ylöjärven kuntaa. Kylässä on Oiva Kallion suunnittelema Aurejärven kirkko, kyläkauppa ja entisiä kouluja.
Rarotongan kansainvälinen lentoasema
Rarotongan kansainvälinen lentoasema on kansainvälinen lentoasema Cookinsaarilla. Kansainvälistä lentotoimintaa on ollut vuodesta 1973 alkaen. Kentälle avattiin päällystetty 2300 metriä kiitotie tammikuussa 1974.
Kentän kautta kulkee yli 100 000 matkustajaa vuodessa ja kentältä lennetään päivittään Uuteen-Seelantiin, kahdesti viikossa Tahitille ja viikottain Sidneyhyn ja Los Angelesiin.
Bangladesh kesäparalympialaisissa 2008
Bangladesh osallistui Pekingin kesäparalympialaisiin vuonna 2008 joukkueella, johon kuului vain yksi urheilija, eli pikajuoksija Abdul Quader Suman, joka osallistui miesten 100 metrin juoksuun luokassa T12. Hän toimi myös maan lipunkantajana avajaisissa. Mitaleita hän ei saavuttanut.
Bangladesh kesäparalympialaisissa 2004
Bangladesh osallistui Ateenan kesäparalympialaisiin vuonna 2004 joukkueella, johon kuului vain yksi urheilija, eli pikajuoksija Mokshud Mokshud, joka osallistui miesten 400 metrin juoksuun luokassa T46. Kyseessä oli maan ensimmäinen esiintyminen paralympialaisissa. Mitaleita maa ei saavuttanut.
First Time (Morning Musumen albumi)
First Time on japanilaisen tyttöryhmä Morning Musumen esikoisalbumi, joka julkaistiin vuonna 1998. Levyllä ovat mukana ensimmäisen ja toisen sukupolven jäsenet.
Niantic
Niantic, Inc. on yhdysvaltalainen ohjelmisto- ja pelialan yritys, jonka John Hanke perusti vuonna 2010. Yrityksen kotipaikka on San Francisco Kaliforniassa. Niantic on tullut tunnetuksi erityisesti peleistä "Ingress" ja "Pokémon Go", joista jälkimmäinen saavutti suuren maailmanlaajuisen suosion kesällä 2016. Se saavutti jo kahden ensimmäisen päivän aikana yli miljoona latausta.
Bora Boran lentoasema
Bora Boran lentoasema on lentoasema Bora Boran saarella Ranskan Polynesiassa. Se sijaitsee seitsemän kilometrin päässä Vaitapen kaupungista pohjoiseen. Vuonna 2014 sen kautta kulki noin 270 000 matkustajaa.
Raiatean lentoasema
Raiatean lentoasema on lentoasema Raiatean saarella Ranskan Polynesiassa. Se sijaitsee 2,4 kilometrin päässä saaren suurimmasta kaupungista Uturoasta. Vuonna 2014 sen kautta kulki noin 208 000 matkustajaa.
Huahinen lentoasema
Huahinen lentoasema on lentoasema Huahinen kunnassa Ranskan Polynesiassa. Se sijaitsee neljän kilometrin päässä Faren kylästä. Vuonna 2014 sen kautta kulki noin 121 000 matkustajaa.
Quo vadis (täsmennyssivu)
Quo vadis tarkoittaa seuraavia asioita:
Moorean lentoasema
Moorean lentoasema on lentoasema Moorean saarella Ranskan Polynesiassa. Se sijaitsee 7,5 kilometrin päässä Afareitun kylästä. Vuonna 2014 sen kautta kulki noin 90 000 matkustajaa.